Mestis - Perjantainen Mestis-kierros tarjosi melkoisia maali-iloitteluja - Ketterä ja KOOVEE takoivat 11 täysosumaa Imatralla
Perjantaina Mestiksessä pelattiin viisi kamppailua, joissa nähtiin yhteensä huimat 37 maalia.
Peliitat vs. TUTO Hockey 0-1 (0-0, 0-1, 0-0)
Peliitat isännöi perjantaina TUTOa kotikaukalossaan. Maalittoman avauserän jälkeen TUTO siirtyi johtoon toisessa erässä, kun Niko Ahoniemi onnistui ohittamaan Peliittojen maalilla pelanneen Adam Nagyn. Ahoniemen osuma jäikin lopulta ottelun ainokaiseksi ja TUTO kuittasi pisteet kotimatkalleen. Turkulaisten maalilla pelannut Samu Lonkila sai tililleen nollapelin 26 torjunnalla.
SaPKo vs. IPK 8-2 (4-0, 3-1, 1-1)
SaPKo aloitti kotijäällään IPK:ta vastaan hurjalla tahdilla ja kotijoukkue takoikin avauserään heti neljä maalia, kun verkkoa heiluttivat Teemu Lämsä, Juuso Forsström, Kasperi Torikka sekä Joni Seinelä. Toisen erän puoliväliin mennessä SaPKo oli karannut jo huimaan 7-0-johtoon Julius Marvan, Eetu Anderssonin ja Teemu Lämsän osuttua. IPK sai kuparisen rikki heti ottelun puolivälin jälkeen, kun Topi Piipponen laukoi vierasjoukkueen avausmaalin. Päätöserässä Jaakko Lantta laukoi SaPKon illan kahdeksannen osuman ja loppulukemat 8-2:een laukoi Tuomas Vartiainen.
RoKi vs. Kiekko-Vantaa 4-2 (1-0, 1-1, 2-1)
RoKi siirtyi Kiekko-Vantaata vastaan 1-0-johtoon Julius Hermosen avauserän osumalla. Toisessa erässä Kiekko-Vantaa kampesi itsensä tasoihin Alex Leväsen maalilla, mutta kotijoukkue siirtyi vielä ennen erätaukoa takaisin johtoon Ville Heikkisen osuttua. Kolmannessa erässä RoKin Olli-Aleksi Pietilä lisäsi isäntien johdon 3-1:een, Kiekko-Vantaan Joel Sund laukoi kavennuksen 3-2:een ja loppulukemat 4-2:een viimeisteli RoKin Pietilä.
Ketterä vs. KOOVEE 7-4 (3-2, 1-2, 3-0)
KOOVEE siirtyi Imatralla johtoon Jonne Riekon osumalla, mutta kotijoukkue Ketterä kuittasi heti perään kahdesti Rasmus Hämäläisen ja Mikko Haaparannan osumilla. Vili-Jesper Koivula toi kuitenkin tamperelaiset jälleen tasoihin, mutta erätauolle lähdettiin Ketterän johdossa Hämäläisen onnistuttua toistamiseen ensimmäisessä erässä. Toisen erän alussa Koivula laukoi KOOVEEn tasoihin 3-3:een ja vierailijat siirtyivätkin johtoon Topias Haapasen upealla soolomaalilla. Erätauolle lähdettiin lopulta lukemist 4-4, kun Ketterän Santeri Suomalainen osui ennen taukoa. Päätöserässä Ketterän Aku Kestilä ja Valtteri Lipiäinen veivät kotijoukkueen jo 6-4-johtoon ja lopulta Hämäläinen pääsi viimeistelemään hattutemppunsa ja loppulukemat 7-4:ään tyhjään maaliin.
Hermes vs. Jokipojat 8-1 (1-0, 2-1, 5-0)
Kokkolassa Samuel Sikstus laukoi Hermeksen 1-0-johtoon ottelun avauserässä ja toisen erän alussa Henri Limma lisäsi kotijoukkueen johdon kahteen maaliin. Jokipojat sai kuitenkin aikaan 2-1-kavennuksen, joka syntyi Tuomas Ahtosen lavasta, mutta lopulta toiselle erätauolle mentiin Hermeksen 3-1-johdosta Jesper Ahlgrenin osuttua. Päätöserästä tuli Hermeksen ykkösvitjan näytös ja kotijoukkue osuikin peräti viidesti päätöserässä, kun Kristian Kangas viimeisteli hattutempun, Kalle Loponen tykitti yhden osuman ja Jussi Nättinenkin sai nimensä valotaululle ylivoimamaalin johdosta. Hermeksen Samu Markkula saalisti päätöserässä peräti neljä syöttöpistettä.
Kuva: Vesa Huhtanen